Ambulansdienste in krisis - DA | Netwerk24
Ambulansdienste in krisis - DA
Deur Wilna de Klerk 11 November 2020 16:43
Ambulansdienste in Cradock, Middelburg en Komani is in 'n krisis en moet dringend aangespreek word.
Só sê Retief Odendaal, DA-leier vir die Midlands-kiesafdeling, wat 'n mosie hieroor by die Oos-Kaapse wetgewer gaan indien.
Odendaal meen dat mense se lewens hierdeur in gevaar gestel word deurdat daar net vyf ambulanse is wat 'n oppervlak van 3 813 vierkante kilometer moet bedien. Hy sê die gevolg hiervan is dat 'n ambulans nie voor verloop van 'n uur by 'n pasiënt kan opdaag nie.
"Hierdie probleem stel mense se lewens in gevaar soos met die onlangse geval van 'n vrou wat haar tweeling tydens kraam verloor het omdat die ambulans te laat was om haar hospitaal toe te neem," het hy verduidelik.
In 'n vraag oor swak ambulansdiens wat die DA aan Sindiswa Gomba, Oos Kaapse LUR vir gesondheid, gevra het, het sy bekend gemaak dat hierdie paar ambulanse ook nog pasiënte na die Frere-hospitaal in Oos-Londen en Cecilia Makiwane-streekshospitaal in Port Elizabeth moet vervoer.
"In die Kaap, waar die DA aan bewind is, is ambulansdienste uitgesprei oor die provinsie vir vinnige en effektiewe aandag aan mediese noodgevalle," het Odendaal gesê. "Die noodgeval word oor die telefoon geassesseer en prioriteitsgevalle word in 80% van gevalle, binne 15 minute bedien."
Hy was ook geskok oor Gomba se verklaring dat daar 'n geweldige personeetekort van 63% in Komani bestaan. "Personeel is glo ook oorwerk, kry nie tyd om te rus nie en is uitgeput terwyl geweldige groot bedrae oortyd betaal moet word.
"Die LUR se verskonings spreek nie juis pasiënte in nood op Cradock, Middelburg en Komani - wat ure vir ambulanse moet wag - aan nie en dit is eenvoudig nie aanvaarbaar dat personeeltekort nie aangespreek word nie," het Odendaal gesê.
Hy gaan 'n mosie by die Oos-Kaapse wetgewer indien wat versoek dat die Departement van Gesondheid se ambulansdiens gedesentraliseer word en dat die kritieke personeeltekore so gou moontlik aangespreek word.